Når en bil kører i tomgang, udleder den stoffer, der både skader miljøet og helbredet. Derfor vil Mariagerfjord Kommune nu gøre en indsats for at få os til at vise hensyn og slukke for motoren, når bilen holder stille. Med en kampagne sætter kommunen fokus på støj- og lugtgener fra biler og andre motorkøretøjer i tomgang og gør samtidig opmærksom på, at det faktisk er ulovligt at lade motoren køre mere end et minut i tomgang. I løbet af foråret vil man støde på kampagnens budskaber i gadebilledet ved for eksempel parkeringspladser og daginstitutioner. - Vi håber, at mange vil ændre en gammel vane med at lade motoren gå. Det vil være til gavn for os alle sammen. Vi får renere luft, mindre støj og så er der faktisk god økonomi i at dreje nøglen, når man alligevel holder stille, fastslår udvalgsformand Preben Christensen. Så rådet er: Husk at slukke motoren, når du for eksempel læsser varer af, venter på en parkeringsplads eller lige holder ind til siden for at snakke med genboen.

Referat:
Mariagerfjord Kommune søsætter i foråret en kampagne for at få folk til at slukke motoren, når bilen holder stille.

 